Galaxy

Galaxy (alates aprillist 2023 Galaxy I) on kolmas Tallinki tellitud parvlaev, mis valmis 2006. aastal Soomes Rauma laevatehases. Alates Galaxyst on laevaseeriat muudetud: laevakeret on pikendatud, tänu sellele on rohkem nii kajuteid kui ka reisijate ühisruume.

Laev sõitis aastail 2006–2008 Eesti lipuga Tallinna–Helsingi liinil Tallinki kaubamärgi all ja aastail 2008–2023 Rootsi lipuga Turu–Stockholmi liinil Silja Line'i kaubamärgi all. Pardamaalingu ja reisijaruumide kujunduse kavandas eesti kunstnik Navitrolla. 2022. aastal rentis Tallink laeva laevapereta Hollandisse ja viis selle 20. aprillil 2023 Läti lipu alla. Seoses sellega, et laev on registreeritud esmalt Küprose laevaregistris, kus on juba Galaxy-nimeline laev, muudeti laeva nime minimaalselt – see on Galaxy I.

 Tehnilised andmed 
Galaxy I on 212,1 m pikk, 29,00 m lai, tema süvis on 6,40 m. Tal on 12 tekki. Laeva suurim kiirus on 22 sõlme. Jääklass on 1A Super. Tema kogumahutavus on 48 915 ja dedveit 5800 t.

Laeva jõuallika moodustavad neli Wärtsilä 16V32 peamasinat koguvõimsusega 26,24 MW. Sõuseadme moodustavad kaks reguleeritavate labadega sõukruvi.

Laeva 927 kajutis on kohti 2500 reisijale. Kokku saab laev peale võtta 2800 reisijat ja 420 autot. Autode jaoks on ruumi 1130 rajameetrit.

Laeva päästevarustuses on lisaks evakueerimisteele päästeparved ja päästevestid ning kuus päästepaati (ühte päästepaati mahub 150 inimest).

Laeva ajalugu
 Ehitamine 

Laev telliti 28. oktoobril 2004 ja selle ehitas Soomes Raumas asuv Aker Finnyards. Kiil pandi laevale 21. aprillil 2005. Laev lasti vette 1. detsembril 2005 ja ristiti samal päeval. Laeva ristis Johanna-Iisebel Järvelill. Laev osteti 18. aprillil 2006 ja võeti kasutusele 1. mail 2006. Samal päeval tegi ta esmareisi.

Tallinn–Helsingi
Galaxy teenindas reisijaid Tallinna–Helsingi liinil oma valmimisest kuni 15. juulini 2008. Sel ajal oli see Tallinki suurim reisilaev ja ühtlasi suurim laev, mis kunagi Eesti lipu all merd sõitnud. Hiljem said suurimateks laevad Galaxy sõsarlaevad Baltic Princess ja Baltic Queen. Alates 2013. aastast on suurim laev Silja Europa.

Turu–Stockholm

2007. aasta alguses teatas Tallink, et Galaxy asendab 2008. aastal Turu–Stockholmi liinil Silja Festivali. Ajaleht Turun Sanomat sai intervjuust Tuomas Nylundiga teada, et Galaxy viiakse Silja Line'i brändi alla ja laeva kodusadamaks saab Turu või Stockholm.

Kuid sama aasta oktoobris teatas Tallink Grupi juhatuse esimees Enn Pant, et kuigi laev viiakse Rootsi lipu alla, ei ole veel kindel, kas Galaxy hakkab sõitma Silja kaubamärgi all või jääb laev endiselt Tallinki brändi alla.

2008. aasta jaanuaris teatas Silja Line'i kommunikatsioonijuht Toomas Vilosius, et Galaxy hakkab liiklema Soome ja Rootsi vahel 2008. aasta juulis, kui valmib ta sõsarlaev Baltic Princess.

Veebruaris teatasid paljud ajalehed, et Aker Finnyardsil on probleeme tähtaegadest kinnipidamisega ja Galaxyt asendav parvlaev ei pruugi enne sügist valmida.

6. märtsil lasti Baltic Princess vette ning Tallink Silja Oy tegevjuhti ja Tallinki juhatuse liiget Keijo Mehtost intervjueerinud Turun Sanomat sai teada, et vaatamata paljude ajalehtede infole loodab Tallink endiselt Galaxy juulis Turu–Stockholmi liinile suunata.

3. juuliks selgus, et Galaxy alustab liiklust Turu–Stockholmi liinil 23. juulil ja seal tollal sõitnud parvlaev Silja Festival suundub Riia–Stockholmi liinile. Enne seda viibis Galaxy kolm päeva Naantalis dokkimisel.

Galaxy liiklemine Turu–Maarianhamina–Stockholmi liinil on Tallink Silja Oy väitel kasvatanud broneeringute arvu sellel liinil.

Sügisel 2022 teatas Tallink laeva rendileandmisest ja Rootsi laevapere koondamisest. Galaxy renditi HollandisseMadli Vitismann. Pingviinid ja kaelkirjakud lahkusid liinilt. Meremees 2022, nr 4 ja laev läks jaanuaris 2023 Läti lipu alla.

 Laevatekid 
pisi|Galaxy Riias (2008)
 masinaruum
 saun ja ujula
 autotekk
 autoplatvorm
 konverentsisaal, A- ja B-klassi kajutid
 moonlight dance bar, Cafeteria, infopunkt, poed, Starlight Palace (alumine korrus)
 puhvet, restoranid Grill House, a la carte Aleksander ja Happy Lobster, Cigar Club, Whisky Bar, Piano Bar, Joe's Place, PlayStation (mänguautomaadid) ja Starlight Palace (ülemine korrus)
 Suite-, DeLuxe-, A- ja B-klassi kajutid
 Suite-, DeLuxe-, A- ja B-klassi kajutid
 kaptenisild, disko Zenith, meeskonna kajutid ja päikesetekk

Viited

Välislingid
 Galaxy Tallinki kodulehel (inglise keeles)

Kategooria:Tallinki reisilaevad